ગામમાં ઘર કેટલાં એમ પૂછો તો છેવાડેના ચમાર, ઘાંચી અને હરિજનોના ઘરને બાદ કરીને સંખ્યા કહે એવા સમયમાં હરિજનોના બાળકોને ગામના વિરોધ છતાં દાખલ કર્યા. આમ નવો સમાજ રચવાની જુદી રીત અપનાવી. મનુભાઈ મુખોમુખ સમાજ રચવા મથ્યા, ઝૂઝ્યા અને પોતાની કલ્પના, ઈચ્છા આમ સાકાર કરી. એ જમાનામાં પણ આજની જેમ ગામમાં બધી જાતના માણસો રહે પણ કોઈ નાગરિક નહોતો. પોતાના સમાજના નાગરિકને જાગૃત અને રાજ્યનો પણ વિવેચક બનાવવા કૃષિ-ગોપાલન સાથે ઇતિહાસ, રાજકારણ અને વિજ્ઞાન ભણાવીને આગામી સદી માટે સજ્જ કરવા મનુભાઈ પ્રયત્નશીલ રહ્યા.